Title: Správa o plnení Národného programu prevencie HIV/AIDS v Slovenskej republike na roky 2009 – 2012 k 31
Last saved by: zampachova

Správa o plnení Národného programu prevencie HIV/AIDS
v Slovenskej republike na roky 2009 – 2012 za rok 2009

1.	Úvod

HIV/AIDS je vážnym zdravotníckym a celospoločenským problémom. Počet ľudí s HIV/AIDS neustále narastá a toto ochorenie je napriek všetkým snahám stále nevyliečiteľné a končí sa smrťou. Prevencia zostáva najúčinnejším prostriedkom v zabránení šírenia HIV/AIDS.

Problematike HIV/AIDS je v Slovenskej republike (SR) venovaná adekvátna pozornosť. V súlade s Programovým vyhlásením vlády SR bol dňa 16. 9. 2009 uznesením vlády SR č. 641 na rokovaní vlády SR schválený Národný program prevencie HIV/AIDS v SR na roky 2009 – 2012 (ďalej len „národný program“). Program nadväzuje na predchádzajúce aktivity v boji proti HIV/AIDS v SR a vychádza z odporúčaní Svetovej zdravotníckej organizácie a The Joint United Nations Programme on HIV/AIDS (ďalej len „UNAIDS“). Predmetný materiál bol vypracovaný v súlade s odporúčaniami UNAIDS s prihliadnutím na špecifické požiadavky SR. Obsahuje informácie o hlavných cieľoch a aktivitách programu, aktuálnej situácii HIV/AIDS v SR, organizácii, riadení a kontrole programu a aktivity na zabezpečenie úloh z predmetného programu. Koordinátorom národného programu v SR je hlavný hygienik SR, ktorý je zároveň predsedom Národnej komisie pre prevenciu HIV/AIDS (ďalej len „národná komisia“). Úrad verejného zdravotníctva SR koordinuje plnenie úloh a aktivít jednotlivých rezortov a iných organizácií zastúpených v národnej komisii, vyplývajúcich z národného programu. Plnenie úloh zabezpečujú členovia národnej komisie, zodpovední za určené rezorty. Komplexná starostlivosť o ľudí s HIV/AIDS je poskytovaná na úrovni súčasne dostupných poznatkov a v zmysle všeobecne platnej legislatívy. Členovia národnej komisie každoročne zasielajú odpočet aktivít za predchádzajúci rok, na ktorých základe Úrad verejného zdravotníctva SR každoročne vypracováva správu o plnení národného programu.

2.	Surveillance HIV/AIDS v SR

V SR sa od roku 1985 vykonáva epidemiologická a laboratórna surveillance HIV/AIDS. Epidemiologickú surveillance HIV/AIDS zabezpečujú regionálne úrady verejného zdravotníctva (ďalej len „RÚVZ“). Výsledky za SR sumarizuje a vyhodnocuje mesačne a kvartálne RÚVZ Bratislava hlavné mesto so sídlom v Bratislave. Osobitne sa monitorujú rizikové skupiny. V SR bola od roku 1985 k 31. 12. 2009 diagnostikovaná u 318 občanov SR a u 55 sa vyvinuli klinické príznaky AIDS. Z tohto počtu bolo 267 mužov a 51 žien. Väčšina infekcií HIV v SR bola zaznamenaná v skupine mužov majúcich sex s mužmi. Najvyšší počet ľudí s HIV je vo väčších mestách. Najvyššia kumulatívna incidencia HIV je v Bratislavskom kraji, kde ku koncu roka 2009 dosiahla hodnotu 239,4 na milión obyvateľov. Od roku 2003 bol zaznamenaný každoročný nárast počtu potvrdených prípadov HIV infekcie. V roku 2009 došlo k miernemu poklesu v počte nových prípadov HIV. V roku 2009 bolo laboratórne potvrdených 45 nových prípadov HIV u občanov SR, čo predstavuje druhý najvyšší výskyt v jednom kalendárnom roku od začiatku monitorovania HIV/AIDS v SR. Od začiatku monitorovania prípadov HIV/AIDS v SR bolo zaznamenaných spolu 42 úmrtí u osôb s HIV. Úmrtia sa vyskytli u 36 mužov a 6 žien. Z tohto počtu sa u 35 osôb rozvinuli klinické príznaky AIDS. 
Laboratórnu surveillance vykonáva Národné referenčné centrum pre prevenciu HIV/AIDS (ďalej len „NRC“) na Slovenskej zdravotníckej univerzite. Analyzujú sa výsledky skríningových vyšetrení darcov krvi, tkanív, orgánov a gravidných žien. Vyšetrovanie anti-HIV protilátok je v SR prístupné každému. Hodnotí sa aj antiretrovírusová liečba. Správne nastavená antiretrovírusová liečba odďaľuje nástup klinických príznakov ochorenia AIDS, ovplyvňuje vírusovú záťaž organizmu, a tým znižuje infekčnosť prameňa nákazy. Súčasné liečebné možnosti sú i naďalej obmedzené. Liečbou sa vírus z tela neodstraňuje. V SR je liečba ľudí žijúcich s HIV/AIDS zabezpečená na pracoviskách v Bratislave, v Banskej Bystrici a v Košiciach. Správne nastavená liečba je veľmi dôležitá nielen pre ľudí žijúcich s HIV/AIDS, ale aj v prevencii a v spomalení šírenia tohto ochorenia.

3.	Prevencia HIV/AIDS v SR

SR má dlhú tradíciu v prevencii HIV/AIDS. Už v roku 1988 bol prijatý prvý Program prevencie HIV/AIDS v Československej socialistickej republike a v  roku 1994 bol prijatý prvý Komplexný program prevencie nákazy vírusom HIV/AIDS v SR.  Dňa 15. 10. 1994 Ministerstvo zdravotníctva SR zriadilo Národné referenčné centrum pre prevenciu HIV/AIDS. V júli 1996 bola zriadená národná komisia ako koncepčný a riadiaci orgán komplexnej prevencie HIV/AIDS v SR. Dňa 1. 12. 2003 bol vo vestníku Ministerstva zdravotníctva SR publikovaný Národný program prevencie HIV/AIDS v SR na roky 2004 – 2007.

Základným cieľom národného programu je obmedzovať šírenie vírusu HIV v SR a zmierňovať dosahy nákazy HIV a AIDS v tých častiach spoločnosti, ktorých sa to najviac dotýka. Všetky aktivity národného programu sú v súlade s cieľmi UNAIDS, založené na princípe ochrany ľudských práv, vedeckých poznatkov, rešpektovania národnej koordinácie a zmysluplného zapojenia občianskej spoločnosti a mimovládnych spoločností v oblasti boja proti HIV/AIDS. Národný program je zameraný na celú populáciu SR s dôrazom na ohrozené skupiny obyvateľstva. 

Prevencia HIV/AIDS v SR je zameraná najmä na zníženie rizika vzniku a šírenia HIV infekcie (prevenciu sexuálneho prenosu HIV, prevenciu prenosu HIV krvou, prevenciu vertikálneho prenosu infekcie HIV) a na zníženie nežiaducich následkov, osobný a sociálny dosah HIV infekcie na jednotlivcov a spoločnosť (zabezpečenie adekvátnej zdravotnej a sociálnej starostlivosti, podpora akcií a aktivít smerujúcich ku zníženiu sociálnych a ekonomických dosahov infekcie HIV/AIDS na spoločnosť).

4.	Vyhodnotenie plnenia aktivít NPP HIV/AIDS v SR za rok 2009

Pri uplatňovaní preventívnych aktivít je potrebná spolupráca jednotlivých ministerstiev a mimovládnych organizácií v rámci programov prevencie, vzájomnej informovanosti o aktivitách, príprave a pripomienkovaní výučbových a propagačných materiálov a účasti v pracovných skupinách k projektom. Cieľom tejto spolupráce má byť jednotnosť v prezentovaní a podávaní informácií verejnosti so zárukou vzájomného rešpektu jednotlivých skupín obyvateľstva. Aktivity národného programu sú zamerané na prevenciu, testovanie, poradenstvo, sledovanie a liečbu HIV/AIDS.

4. 1.	Vyhodnotenie plnenia preventívnych aktivít

Na realizácií plnenia preventívnych aktivít participovalo Ministerstvo zdravotníctva SR, Ministerstvo školstva SR, Ministerstvo obrany SR, Ministerstvo vnútra SR, Ministerstvo spravodlivosti SR – Zbor väzenskej a justičnej stráže, Sekretariát splnomocnenca vlády pre riešenie problémov rómskej menšiny, Úrad verejného zdravotníctva SR, regionálne úrady verejného zdravotníctva, NRC pre prevenciu HIV/AIDS, Centrum pre liečbu drogových závislostí, mimovládne organizácie a Slovenský červený kríž.

Aktivita č. 1
Názov: Kampane prevencie HIV/AIDS

Národná komisia sa zhodla na potrebe centrálnej kampane, zameranej na prevenciu HIV/AIDS v SR. Bude vymedzené obdobie realizácie tejto kampane a budú presne definované jej ciele. Na tejto kampani budú participovať RÚVZ v SR a ďalšie organizácie navrhnuté členmi národnej komisie.

Dňa 1. decembra bolo mládežou Červeného kríža v 12 mestách v SR organizovaná centrálna kampaň „Sviečkový pochod“. Kampaň bola sprevádzaná edukačnými prednáškami a výstavami výtvarných prác. Mediálne bola kampaň zastrešená tlačovými agentúrami, Slovenským rozhlasom, TV JOJ a lokálnymi médiami v príslušných mestách a internetovou stránkou www.redcross.sk.

RÚVZ so sídlom v Košiciach plní úlohy ako asociovaný partner v rámci projektu Európskej únie SUNFLOWER & No 2007305 – „Young and HIV: European Network to Arrange an Innovative Prevention Campaign and to Exchange Good Practices-Experiences in Europe“ - „Mladí a HIV: Európska sieť na vytvorenie a inovovanie preventívnej kampane výmenou dobrých postupov a skúseností v Európe“. Hlavným cieľom projektu SUNFLOWER je získať konkrétne informácie a názory, ktoré umožnia zmapovať stanoviská a postoje opýtaných k prevencii HIV/AIDS v krajinách zapojených do projektu, a následne vytvoriť a realizovať inovatívnu kampaň, zameranú na prevenciu HIV/AIDS, podporovanú na lokálnej, regionálnej a národnej úrovni. Kompletné informácie o projekte SUNFLOWER“ sú uvedené aj na internetovej stránke www.sunflower-project.eu (všetky informácie aj v slovenskom jazyku) a internetovej stránke RÚVZ so sídlom v Košiciach. Na realizácii aktivít vyplývajúcich z projektu SUNFLOWER participovali aj pracovníci z RÚVZ so sídlom v Nitre a RÚVZ so sídlom v Prešove. RÚVZ so sídlom v Nitre zabezpečilo spoluprácu pri realizácii projektu SUNFLOWER. Do projektu SUNFLOWER je pod vedením talianskej organizácie ANLAIDS so sídlom v Miláne zapojených 10 inštitúcií z ôsmich krajín Európy.

Predseda Ligy proti AIDS sa ako člen European AIDS Treatment Group aktívne zúčastňuje na práci v tejto európskej organizácii. Taktiež pracuje v European Community Advisory Board, ktorá sa venuje problematike antiretrovírusovej terapii.

Kampane prevencie HIV/AIDS realizovali aj ďalšie mimovládne organizácie, napríklad spolky medikov v Bratislave, Martine, Košiciach, organizácia Euro Medpro, Filia a iné. 

Edukáciu v oblasti prevencie HIV/AIDS na základných a stredných školách vykonávali aj študenti Fakulty zdravotníctva SZU Bratislava so sídlom v Banskej Bystrici. 

Klub sexuálneho zdravia zorganizoval v roku 2009 workshop zameraný na prevenciu pohlavne prenosných ochorení. Cieľom workshopu bolo oboznámiť žiakov s rôznymi pohlavne prenosnými ochoreniami, ich príznakmi a hlavne s prevenciou, so zameraním najmä na prevenciu HIV/AIDS, zvýšiť ich informovanosť, odbúrať niektoré stereotypné presvedčenia, prípadný strach a ozrejmiť dôležitosť prevencie a ochrany vlastného zdravia.

Aktivita č. 2
Názov: Regionálne programy prevencie HIV/AIDS (zamerané na širokú verejnosť)

Problematika HIV/AIDS je v rámci školiacich akcií pre odbornú aj laickú verejnosť zaraďovaná pracovníkmi RÚVZ so sídlom v Trenčíne do každej prednášky. V rámci prednáškovej činnosti pracovníci RÚVZ so sídlom vo Veľkom Krtíši mimo projektu „Hrou proti AIDS“ realizovali v spolupráci s Poradňou zdravia prednášky a besedy na II. stupni I., II. a III. základnej školy vo Veľkom Krtíši (7., 8., 9. ročníky) na tému „Prevencia pohlavných chorôb“. Pracovníci RÚVZ so sídlom v Považskej Bystrici dňa 21. 5. 2009 opakovane realizovali prednášky pre žiakov II. stupňa Základnej školy v Lysej pod Makytou v rámci interaktívneho vzdelávania venovanému problematike "Sexuálneho zdravia". Súčasťou prednášok a interaktívneho vzdelávania bola i problematika AIDS. Pracovníci RÚVZ so sídlom v Žiari nad Hronom vykonali 72 prednášok a 72 besied zameraných na prevenciu HIV/AIDS.

Aktivita č. 3
Názov: Činnosť liniek pomoci AIDS

Poradenstvo v oblasti HIV/AIDS poskytujú všetky RÚVZ v SR. V rámci SR boli zriadené linky pomoci AIDS v RÚVZ Bratislava hlavné mesto so sídlom v Bratislave, Banská Bystrica, Bardejov, Prešov, Košice, Trnava, Nitra, Žilina, Martin, Trebišov, Rožňava, Žiar nad Hronom, Trenčín, Dolný Kubín, Poprad, Vranov nad Topľou, Stará Ľubovňa a Humenné. Poradenstvo v oblasti HIV/AIDS poskytuje aj NRC pre prevenciu HIV/AIDS na Slovenskej zdravotníckej univerzite v Bratislave. Celkovo činnosť liniek využilo v SR viac ako 1000 klientov. Pracovníkom liniek boli kladené otázky zamerané na možnosti nákazy týmto ochorením, inkubačnú dobu ochorenia, možnosti diagnostiky, včasnosť diagnostických testov a prevenciu ochorenia. Poradenstvo v oblasti HIV/AIDS poskytovalo aj občianske združenie Odyseus. 

Aktivita č. 4
Názov: Príprava tlačových materiálov pre prevenciu HIV/AIDS

Odbor zdravotnej starostlivosti Generálneho riaditeľstva Zboru väzenskej a justičnej stráže vypracoval informačný leták, určený pre klientov Zboru väzenskej a justičnej stráže , ktorí sú vo výkone väzby alebo výkone trestu odňatia slobody v zariadeniach Zboru väzenskej a justičnej stráže  a v rámci plánovania rozpočtových prostriedkov na rok 2010 naplánoval vyčlenenie finančných prostriedkov, potrebných na tlač a distribúciu informačného materiálu v hodnote 300 Eur. Materiál je naplánovaný do tlače v tlačiarni Ústavu na výkon trestu odňatia slobody a Ústave na výkon väzby v Leopoldove.

Predseda Ligy proti AIDS vypracoval projekt informačných brožúr pre ľudí s HIV - Koinfekcia vírusom hepatitídy C a Problematika HIV/AIDS pre ženy.

Aktivita č. 5
Názov: Edukačné programy zamerané na mládež, „Hrou proti AIDS“, rovesnícke programy a iné edukačné aktivity

Do projektu „Hrou proti AIDS“ sa zapojili RÚVZ so sídlom v Žiari nad Hronom, Dolnom Kubíne, Košiciach, Spišskej Novej Vsi, Prievidzi, Banskej Bystrici, Bratislave, Senici, Prešove, Komárne, Trebišove, Nových Zámkoch, Trnave, Svidníku, Nitre, Dunajskej Strede, Galante, Trenčíne, Poprade, Rožňave, Bardejove, Žiline a Považskej Bystrici. Pracovníci RÚVZ zapojení do projektu realizovali viaceré aktivity. Celkovo bolo vykonaných viac ako 1 000 aktivít (prednášky – viac ako 100, viac ako 300 besied, rozdávanie propagačných materiálov) pre viac ako 6 000 žiakov základných a stredných škôl, ktoré boli orientované na zvýšenie informovanosti o HIV/AIDS a na prevenciu tohto ochorenia.

Slovenský Červený kríž aj v tomto roku organizoval rovesnícke besedy zamerané na prevenciu HIV/AIDS prevažne na stredných školách, tréningových víkendoch a motivačných stretnutiach pre mládež. Besedy metódou „peer education“ prebiehali aj v tomto školskom roku na základných a stredných školách. Taktiež sa organizovali besedy v spolupráci s inými organizáciami pôsobiacimi na poli HIV/AIDS prevencie pre mladých ľudí. Okrem významu prevencie HIV/AIDS besedy upozorňujú aj na diskrimináciu a stigmatizáciu ľudí žijúcich s HIV/AIDS. Slovenský Červený kríž organizoval celoslovenský kurz pre koordinátorov HIV/AIDS prevencie, ktorého sa zúčastnilo 11 koordinátorov. V súčasnom čase pracuje v územných spolkoch Slovenského Červeného kríža okolo 250 koordinátorov prevencie HIV/AIDS.

Ministerstvo práce, sociálnych vecí a rodiny SR odporúča program zamerať aj na mládež s ťažkým zdravotným postihnutím, ktorá je zaradená do špeciálnych škôl alebo žije v domovoch sociálnych služieb. U tejto skupiny obyvateľstva je potrebné cielene zvýšiť stupeň informovanosti o výskyte, prevencii a dôsledkoch ochorenia, zamerať pozornosť možnosť nákazy pohlavnými chorobami, oboznámiť túto skupinu obyvateľstva aj s plánovaným rodičovstvom.

Aktivita č. 6
Názov: Aktivity k Svetovému dňu boja proti AIDS

Dňa 30. 11. 2009 usporiadal Úrad verejného zdravotníctva SR v spolupráci so Slovenskou zdravotníckou univerzitou v Bratislave tlačovú besedu pri príležitosti Svetového dňa AIDS. Na tlačovej besede odzneli informácie o výskyte HIV a AIDS na Slovensku, informácie o terapii infekcie HIV/AIDS a o činnosti NRC pre prevenciu HIV/AIDS a diagnostike HIV. Tlačovej besedy sa zúčastnili zástupcovia televízií, rozhlasových staníc a tlačových agentúr, ktorí pôsobia na národnej úrovni.

Aktivity zamerané na prevenciu HIV/AIDS v rámci Svetového dňa AIDS realizovali všetky RÚVZ v SR a Úrad verejného zdravotníctva SR. Pracovníci RÚVZ pripravili viac ako 100 prednášok, informovali o HIV/AIDS uverejneným článkov v médiách, poskytovali informácie do regionálnych aj celoslovensky pôsobiacich médií, uverejnili informácie na svojich webových stránkach, poskytovali propagačné materiály do škôl (letáky, plagáty, postery a pod.). Informácie boli orientované predovšetkým na prevenciu ochorenia. 

Aktivity v rámci Svetového dňa AIDS vykonával aj Slovenský Červený kríž. Zorganizoval a viedol besedy na tému HIV/AIDS na stredných školách a internátoch, prezentácie v nákupných strediskách, diskotékových kluboch, spolupracoval s úradmi verejného zdravotníctva, pripravoval prezentačné stánky na verejnosti a sviečkové pochody v centrách viacerých miest na celom Slovensku spojené s rozdávaním propagačných materiálov a červených stužiek, prezentácie na stredných školách, propagácia v celoslovenských aj regionálnych médiách, spolupráca s mimovládnymi organizáciami. Svetový deň AIDS tiež aktívne podporoval prostredníctvom svojej webovej stránky www.redcross.sk. V roku 2009 sa v rámci Svetového dňa AIDS svojimi aktivitami zapojilo 12 územných spolkov Slovenského Červeného kríža.

Na aktivitách v rámci Svetového dňa AIDS sa aktívne podieľalo aj občianske združenie Odyseus. Pracovníci združenia sa zúčastnili tlačovej besedy a poskytovali informácie na svojej webovej stránke. 

Kampane zamerané na prevenciu HIV/AIDS v rámci Svetového dňa boja proti AIDS realizovali aj ďalšie mimovládne organizácie, napríklad spolky medikov v Bratislave, Martine, Košiciach, organizácia Euro Medpro, Filia a iné.

Klub sexuálneho zdravia každoročne organizuje akcie v rámci Svetového dňa boja proti AIDS. V rámci tohto dňa členovia nášho klubu v Bratislave, Martine a Košiciach sa snažia upozorniť na problematiku HIV/AIDS rozdávaním letákov s informáciami, rozdávaním symbolických červených stužiek či sviečkovým pochodom.

Aktivita č. 7
Názov: Prevencia HIV/AIDS u obyvateľov rómskej národnosti

Realizáciu aktivít zameraných na prevenciu HIV/AIDS u obyvateľov rómskej národnosti vykonávali na RÚVZ so sídlom v Poprade, Košiciach a Rožňave. V Košiciach bol realizovaný projekt STOPA (Systém tínedžerskej osvety, Prevencie alkoholizmu a iných závislostí). V obciach Vtáčkovce, Rankovce, Kecerovce, Boliarov, kde pôsobili komunitní pracovníci zdravotnej výchovy, pracoval klub STOPA, vedený peer aktivistami. Tieto kluby sa pravidelne 1-krát v týždni stretávali a prostredníctvom vedomostných kvízov, besied a scénok si vymieňali pracovné skúsenosti. Témy kvízov boli alkoholizmus, pohlavné choroby vrátane HIV/AIDS, sexuálny život mladých, drogy a pod. Aktivít sa zúčastňovali predovšetkým žiaci základných škôl a mladí ľudia. V rámci projektu Podpory zdravia znevýhodnených komunít šírili osvetu tri komunitné pracovníčky zdravotnej výchovy z RÚVZ so sídlom v Poprade v rómskych osadách a vo vybraných základných školách v okrese Poprad, Kežmarok a Levoča. Na druhom stupni základných škôl sa zamerali na problematiku sexuálnej výchovy, prevenciu pohlavných ochorení prenášajúcich sa pri pohlavnom styku s dôrazom na prevenciu AIDS plánovaného rodičovstva, pričom bol uplatňovaný projekt „Hrou proti AIDS“. Ďalšími témami boli otázky plánovaného rodičovstva so zameraním na prevenciu predčasného rodičovstva, na prevenciu alkoholizmu a drogových závislostí a ochranu pred ochoreniami prenášajúcimi sa pohlavným stykom, na prevenciu alkoholizmu a drogových závislostí. Pod záštitou RÚVZ so sídlom v Rožňave traja komunitní pracovníci zdravotnej výchovy v rámci programu podpory zdravia znevýhodnených komunít vykonali besedu na základnej škole na tému „Prevencia HIV/AIDS“. V rómskej osade boli realizované 4 besedy na tému „Prevencia AIDS a sexuálne zdravie“, ktorých sa zúčastnilo spolu 56 žien a mužov. V ďalšej rómskej osade bola realizovaná beseda na tému prevencia AIDS.

Aktivita č. 8
Názov: Zdravotná výchova určená pre mužov majúcich sex s mužmi

Na najbližšie zasadnutie národnej komisie je plánované stretnutie z komunity mužov, ktorí majú sex s mužmi. Vybraní členovia národnej komisie oslovia ľudí z komunity mužov, ktorí majú sex s mužmi s cieľom získania kontaktu a prerokovanie možnej spolupráce s komisiou, keďže najviac ľudí s HIV v SR je práve zo skupiny mužov, ktorí majú sex s mužmi. 

Na kampaniach zameraných prevenciu HIV/AIDS u mužov majúcich sex s mužmi sa podieľali aj ďalšie mimovládne organizácie, napríklad spolky medikov v Bratislave, Martine, Košiciach, organizácia Euro Medpro, Filia a iné. 

Aktivita č. 9
Názov: Zdravotná výchova zameraná na sociálnu a zdravotnú prevenciu sexuálne prenosných infekcií a HIV/AIDS u osôb poskytujúcich platené sexuálne služby a u injekčných užívateľov drog

Úrad verejného zdravotníctva SR v spolupráci s mimovládnymi organizáciami plní a realizuje aktivity národného programu č. 8. a č. 9 pravidelným informovaním o výskyte prípadov HIV/AIDS s dôrazom na výskyt prípadov u mužov, ktorí majú sex s mužmi. Taktiež poskytuje informácie a stanoviská k problematike HIV/AIDS pre médiá a pre otázky verejnosti.

Občianske združenie Odyseus pokračovalo v realizácii troch programov zameraných na prevenciu HIV/AIDS u osôb poskytujúcich sexuálne služby. Program „Chráň sa sám“ je programom terénnej sociálnej práce určený ľuďom užívajúcim drogy a ľuďom pracujúcim v pouličnom sex-biznise. Program v roku 2009 poskytoval výmenu injekčných striekačiek, distribúciu prezervatívov, testovanie na protilátky HIV a syfilisu priamo v teréne, poradenstvo a distribúciu informačných a edukačných materiálov a mesačníka Intoxi. V roku 2009 sa program Chráň sa sám realizoval v meste Bratislava. V rámci aktivít programu Chráň sa sám bolo vykonaných 6 469 stretnutí s ľuďmi injekčne užívajúcimi drogy a/alebo pracujúcimi v sex-biznise, bolo vyzbieraných 126 051 kusov injekčných striekačiek a distribuovaných 160 849 kusov sterilných injekčných striekačiek a 34 764 kusov mužských kondómov. Občianske združenie Odyseus distribuovalo informačné a edukačné brožúry a zabezpečilo testovanie na protilátky HIV v teréne.
Program „Sex/Drogy“ je zameraný na poskytovanie poradenstva o užívaní drog a bezpečnejšom sexe ľuďom v prostredí festivalov. V roku 2009 Odyseus realizoval aktivity na festivaloch Hip Hop v Hornej Strede, Pohoda v Trenčíne, Bee Free v Hornej Strede a tanečno-hudobnom podujatí 90’ roky a Spank my loops v klube ELAM. Prioritne sú služby projektu určené mladým ľuďom. Služby programu prichádzajú k mladým do prostredia, kde trávia svoj voľný čas a zábavu (niekedy označovaného ako rekreačné prostredie). V súvislosti s prevenciou HIV/AIDS sú prostredníctvom programu „Sex/Drogy“ realizované služby poradenstva o bezpečnejšom sexe, distribúcia informačných a edukačných materiálov o HIV/AIDS a bezpečnejšom sexe, testovanie na protilátky syfilisu spojené s dotazníkom, nácvik navliekania mužských kondómov na dildo, distribúcia mužských kondómov a lubrikačných gélov, predaj ženských kondómov a program výmeny injekčných striekačiek. V roku 2009 občianske združenie Odyseus odpracovalo 56,91 hodín priamej práce s mladými ľuďmi. Zmenou oproti minulému roku bolo zameranie občianskeho združenia Odyseus na festivaly s tanečnou hudbou a čas práce prebiehal (s výnimkou festivalu Pohoda) v noci. Za tento čas sa podarilo nakontaktovať 3 915 mladých ľudí, rozdať 1 685 informačných a edukačných materiálov na tému bezpečnejší sex a HIV/AIDS, poskytnúť 1 583 konzultácií na tému bezpečnejší sex, realizovať nácvik navliekania kondómov, ktorý využilo 623 mladých ľudí a po úspešnej skúsenosti sme opäť sprístupnili mladým ľuďom ženské kondómy. Drvivá väčšina z nich nikdy o podobnom spôsobe ochrany pred pohlavne prenosnými ochoreniami nepoznala. Službu testovania na protilátky syfilisu využilo 73 ľudí. Súčasťou testovania bol aj dotazník, ktorý odkrýva sexuálne správanie mladých ľudí. Zároveň bol z finančnej podpory Ministerstva školstva SR realizovaný prieskum vedomostí o bezpečnejšom sexe, HIV/STIs a sexuálneho správania mladých ľudí v rámci projektu „Mapovaním k lepšiemu poznaniu“. Prieskum sa realizoval v zábavnom prostredí, teda v prostredí festivalov, tanečno-hudobných podujatí, barov, krčiem, a podnikov: na 3 open-air festivaloch mimo Bratislavy, jednom 1-dňovom open-air podujatí, na 3 klubových podujatiach a v 3 podnikoch v Bratislave. Prieskum sa realizoval od júla do novembra 2009, na vzorke 1 051 mladých ľudí vo veku od 13 do 30 rokov. Údaje boli zbierané metódou anonymného dotazníka. Okrem iného sme zistili, že informovanosť mladých ľudí je extrémne nízka (ohľadom HIV iba 7 % má správne informácie). Preto je potrebné zvyšovať ich informovanosť. Program „Červený dáždnik“ sa pretransformoval z programu „Klub Podchod“. Aktivity programu sa od zatvorenia klubu venujú obhajobe ľudských práv ľudí pracujúcich v sex-biznise – advokácií. Program pracuje s faktom, že ak budú osobám pracujúcim v sex-biznise priznané ich základné práva, budú môcť bezpečnejšie vykonávať svoju prácu (vrátane ochrany pred HIV/AIDS).

Na kampaniach zameraných prevenciu HIV/AIDS u osôb poskytujúcich sexuálne služby sa podieľali aj rôzne mimovládne organizácie, napríklad spolky medikov v Bratislave, Martine, Košiciach, organizácia Euro Medpro, Filia a iné.

Aktivita č. 10
Názov: Prevencia HIV/AIDS u príslušníkov Ozbrojených síl SR vysielaných k plneniu úloh mimo územia SR
Riaditeľ Vojenského ústavu hygieny a epidemiológie požiadal listom č. VÚHE-3-1-19-3/2009 zo dňa 18. decembra 2009 riaditeľa Úradu hlavného lekára o vydanie nariadenia k organizačnému zabezpečeniu aktivity č. 10. Zároveň požiadal listom č. VÚHE-3-1-19-4/2009 zo dňa 18. decembra 2009 riaditeľa Ústrednej vojenskej nemocnice SNP o zabezpečenie výkonu vyšetrení anti – HIV protilátok podľa požiadaviek Úradu hlavného lekára u všetkých príslušníkov Ozbrojených síl SR vysielaných k plneniu úloh mimo územia SR. V liste bolo uložené informovať Vojenský ústav hygieny a epidemiológie o zabezpečení úlohy v termíne 10 dní po odchode príslušníkov na misiu a 10 dní po návrate z misie.
Aktivita č. 11
Názov: Prevencia HIV/AIDS v zariadeniach väzenskej služby - zabezpečenie dostupnosti kondómov a poradenstva v zariadeniach väzenskej služby

Zbor väzenskej a justičnej stráže SR zabezpečil dostupnosť kondómov vo všetkých predajniach dislokovaných v ústavoch na výkon väzby alebo výkon trestu odňatia slobody, v ktorých realizujú nákupy odsúdení a obvinení. Kondómy sú dostupné aj v ženských väzenských zariadeniach. V priebehu roku 2009 bolo zabezpečené poradenstvo pre príslušníkov Zboru väzenskej a justičnej stráže SR o problematike infekcie HIV/AIDS a o prevencii a liečbe ochorenia formou realizácie tzv. cyklického školenia, ktoré podstúpili v roku 2009 všetci príslušníci Zboru väzenskej a justičnej stráže SR. Obdobná aktivita je plánovaná aj v roku 2010. V roku 2009 sa začali realizovať v ústavoch Zboru väzenskej a justičnej stráže SR pre odsúdených v rámci kultúrno-osvetovej činnosti besedy o prenosných ochoreniach, so zameraním na infekciu HIV/AIDS, hepatitídu C a hepatitídu B. Prednášky spravidla viedol zdravotnícky pracovník v súčinnosti s pedagógom.

Aktivita č. 12
Názov: Zvyšovať ochranu policajtov a hasičov pri zásahoch v miestach rizika HIV/AIDS formou: - dôraz na používanie osobných ochranných pracovných prostriedkov, edukácia

Predmetná aktivita je v kompetencii Ministerstva vnútra SR. Zvýšená pozornosť sa venovala edukácii policajných expertov pracujúcich v rómskych komunitách a expertov pracujúcich v zahraničných misiách. Siedmich prednášok sa zúčastnilo cca 100 policajtov. V zariadeniach pre cudzincov Migračného úradu MV SR boli preventívne opatrenia proti HIV/AIDS spracované v 4 jazykoch najčastejšie sa vyskytujúcich medzi migrantmi. Spracované materiály sú vyvesené na nástenkách všetkých zariadení Migračného úradu MV SR.

Aktivita č. 13
Názov: Spolupráca s UNAIDS a koordinácia činnosti národnej komisie

Vedúci odboru epidemiológie Úradu verejného zdravotníctva SR sa v júni a v decembri roku 2009 zúčastnil na zasadnutí Programovej koordinačnej rady UNAIDS. Odporúčania rady zamerané na podporu prevencie HIV/AIDS hlavne u mužov majúcich sex s mužmi, osôb poskytujúcich sexuálne služby, ako aj podporu diagnostických a terapeutických možností HIV/AIDS boli implementované do národného programu. Národná komisia bude iniciovať stretnutie so zástupcami komunity mužov majúcich sex s mužmi s cieľom nadviazania spolupráce v oblasti prevencie HIV/AIDS.

Aktivita č. 14
Názov: Program prevencie HIV/AIDS pre zdravotníkov, zameraný na zamedzenie prenosu
HIV/AIDS v zdravotníckych zariadeniach a obmedzenie stigmatizácie a diskriminácie ľudí
žijúcich s HIV

Zdravotnícki pracovníci majú ku každému pacientovi pristupovať ako k potenciálne infekčnému. Je preto nevyhnutné, aby pri ošetrovaní každého pacienta používali osobné ochranné pracovné pomôcky. Právo na poskytnutie zdravotníckej starostlivosti má každý pacient, vrátane pacientov s HIV/AIDS. Odmietanie poskytnutia ošetrenia týmto pacientom je porušením ich práv a znakom diskriminácie. Problematika zamedzenia prenosu HIV/AIDS v zdravotníckych zariadeniach bola súčasťou prednášok pre stomatológov a gynekológov. Vedúci odboru epidemiológie RÚVZ so sídlom v Bratislave prednášal o problematike HIV/AIDS na kongrese Slovenské dentálne dni v Bratislave, na ktorom bolo prítomných okolo 150 stomatológov zo Slovenska. O aktuálnej situácii vo výskyte HIV/AIDS informoval aj na podujatí novinky v klinickej mikrobiológii XII v Nitre, na ktorej bolo prítomných 80 - 100 gynekológov zo západoslovenského regiónu.

Aktivita č. 15
Názov: Podpora opatrení smerujúcich k bezpečnejšej aplikácii drogy u osôb, ktoré si aplikujú drogy injekčne

Centrum pre liečbu drogových závislostí vykonávalo opatrenia zamerané na znižovanie zdravotného poškodenia u užívateľov drog. V rámci programov výmeny sterilných ihiel a striekačiek za použité bolo v SR ku koncu roku 2009 vykonaných sedem takýchto programov a z nich tri v zdravotníckych zariadeniach (Centrách pre liečbu drogových závislostí) a štyri boli terénne programy realizované nezdravotníckymi občianskymi združeniami v teréne. Programy výmeny sterilných ihiel a striekačiek sa sústreďovali do väčších mestských aglomerácií: Bratislava, Nitra, Banská Bystrica, Košice, s vyšším výskytom vnútrožilových užívateľov drog. Je potrebné poznamenať, že okrem týchto programov je vysoká dostupnosť zabezpečená tiež prostredníctvom možnosti voľného nákupu ihiel a striekačiek za dostupnú cenu vo verejných lekárňach. V rámci programov substitučnej, udržiavacej liečby pre vnútrožilových užívateľov drog bola v roku 2009 realizovaná substitučná udržiavacia liečba v programoch metadónovej liečby a liečby buprenorfínom (Suboxone). Liek sa používa na liečbu drogovej závislosti. Suboxone predstavuje časť medicínskeho, sociálneho a psychologického liečebného programu pacientov závislých na drogách typu opioidov. Liečbu predpisujú a sledujú lekári, ktorí sú špecialisti na liečbu závislosti na drogách. Programy metadónovej udržiavacej liečby sa realizovali v Bratislave a Banskej Bystrici. Udržiavacia liečba Suboxonom sa realizovala v Centre pre liečbu drogových závislostí Košice a vo viacerých ambulanciách psychiatrov. Spolu bolo v týchto programoch liečených okolo 600 pacientov s chronickou závislosťou od opioidov.

V rámci dotačnej politiky Ministerstva práce, sociálnych vecí a rodiny SR, v súlade s Výnosom Ministerstva práce, sociálnych vecí a rodiny SR z 5. decembra 2007 č. 29775/2007 – II/1 o poskytovaní dotácií v pôsobnosti Ministerstva práce sociálnych vecí a rodiny SR v znení Výnosu Ministerstva práce, sociálnych vecí a rodiny SR z 26. novembra 2008 č. 23609/2008-II/1, je sekundárne podporovaný výkon opatrení k bezpečnejšej aplikácii drogy u osôb, ktoré si aplikujú drogy injekčne a to prostredníctvom finančnej podpory realizácie programov terénnej sociálnej práce, mobilnej a terénnej krízovej intervencie v otvorenom prostredí (street-work, Harm – Reduction) maximálne do výšky 49 790,88 Eur na jeden projekt.

Aktivita č. 16
Názov: Školská preventívna kampaň „Červené stužky“ 

Ministerstvo školstva SR v Pedagogicko-organizačných pokynoch pre školy, školské zariadenia a orgány štátnej správy v školstve a orgány územnej samosprávy na školský rok 2009/2010 v časti Informácie k výchovno-vzdelávacím aktivitám odporúča v bodoch 38. a 39. nasledovné: v zmysle úloh národného programu odporúčame zamerať sa na prevenciu rizikového správania sa v rámci dospievania. Realizovať prevenciu HIV/AIDS v súlade so schválenými učebnými osnovami, pravidelne uskutočňovať besedy s psychológom, resp. lekárom, vyhlasovať aktivity k Svetovému dňu boja proti HIV/AIDS. Odporúčame školám a školským zariadeniam zapojiť sa do celoslovenskej kampane pod názvom Červené stužky. V súlade s odporúčaním Rady Európy č. 16/ 2001 o ochrane detí pred sexuálnym zneužívaním sa odporúča uskutočňovať primerané opatrenia na ochranu a prevenciu pred sexuálnym zneužívaním v materských, základných a stredných školách. Úplný text Pedagogicko – organizačných pokynov pre školy, školské zariadenia a orgány štátnej správy v školstve a orgány územnej samosprávy na školský rok 2009/2010 je uverejnený na internetových stránkach www.minedu.sk.

V rámci rozvojového projektu Zdravie v školách Ministerstvo školstva SR v roku 2009 finančne podporilo celoslovenský projekt pod názvom „Červené stužky“, ktorý bol gestorovaný ako III. ročník celoslovenskej kampane Gymnáziom sv. Františka z Assisi v Žiline. Kampane sa v roku 2009 zúčastnilo viac ako 300 škôl a školských zariadení. Kampaň bola zameraná na poskytnutie informácií a vedomostí mladým ľuďom o HIV/AIDS formou prednášok, výtvarnej, literárnej a fotografickej súťaže, súťaže o najtvorivejšiu aktivitu, ako aj realizáciou odborného seminára pre učiteľov. Všetky relevantné informácie o projekte sú uverejnené aj na webových stránkach www.cervenestuzky.sk. NRC pre prevenciu HIV/AIDS bolo garantom kampane Červené stužky“.

RÚVZ so sídlom v Nitre sa v decembri zapojil do aktivít v rámci kampane „Červené stužky“. Realizovaných bolo 5 prednášok a 1 beseda pre 212 študentov SOŠ Levická v Nitre a Stredná zdravotnícka škola v Nitre. Zdravotnovýchovný film s problematikou AIDS bol premietnutý 512 účastníkom.
Aktivita č. 17
Názov: Novelizácia odborného usmernenia na zabezpečenie prevencie HIV/AIDS
Dňa 5. 11. 2009 boli listom č. OE/7856/2009 požiadaní členovia národnej komisie, aby v termíne do 20. 11. 2010 zaslali na odborné usmernenie zabezpečenia prevencie HIV/AIDS pripomienky. Zaslané pripomienky boli do materiálu zapracované. Členovia národnej komisie sa zhodli, že vzhľadom na dlhé časové obdobie, ktoré uplynulo od prijatia posledné odborného usmernenia v roku 1999, ako aj na zmeny v legislatíve, ktoré v priebehu platnosti tohto odborného usmernenia nastali, je potrebné vypracovať nové odborné usmernenie. Odborníci z oblasti diagnostiky, terapie aj prevencie zašlú pripomienky k jednotlivým častiam odborného usmernenia. Do konca marca zašle Úrad verejného zdravotníctva SR návrh usmernenia členom komisie a dňa 7. 4. 2010 bude tento návrh prerokovaný na zasadnutí národnej komisie a predložený na vnútrorezortné pripomienkové konanie.

4. 2.	Vyhodnotenie plnenia aktivít zameraných na testovanie, poradenstvo 	a sledovanie

Na plnení aktivít zameraných na testovanie, poradenstvo a sledovanie sa podieľali NRC pre prevenciu HIV/AIDS v spolupráci s laboratóriami, ktoré túto diagnostiku vykonávajú, RÚVZ v SR, mimovládne organizácie a dermatovenerologické oddelenia s gynekologickými ambulanciami.

Aktivita č. 1
Názov: Laboratórna diagnostika HIV

V roku 2009 NRC pre prevenciu HIV/AIDS vykonalo 1 118 skríningových vyšetrení anti-HIV protilátok metódou ELISA Ab/Ab z preventívnych dôvodov a pre potreby terénnych laboratórií, Národnej transfúznej služby a pacientov ambulancie NRC 686 konfirmačných vyšetrení HIV-reaktívnych vzoriek pomocou metód ELISA Ag/Ab a Western Blot a 111 konfirmačných vyšetrení pomocou metódy PCR.

Anonymné testovanie anti-HIV protilátok je v SR možné v NRC pre prevenciu HIV/AIDS, v kontaktnom odberovom centre laboratórií HPL, na RÚVZ Bratislava hlavné mesto so sídlom v Bratislave, na RÚVZ so sídlom v Banskej Bystrici, Žiari nad Hronom, Košiciach, Nitre, Prešove, Trenčíne, Trnava, Žiline, Dolnom Kubíne, Liptovskom Mikuláši, Starej Ľubovni a v Martine. Prostredníctvom pracovníkov RÚVZ bolo realizovaných viac ako 800 odberov na vyšetrenie anti-HIV protilátok.

Aktivita č. 2
Názov: Zber epidemiologických údajov, štúdie v skupinách ľudí s rizikovým správaním sa, vyšetrovanie anti-HIV protilátok rizikovo sa správajúcich osôb, vyšetrovanie udaných kontaktov ľudí s HIV, vydávanie medzinárodného certifikátu o výsledku vyšetrenia anti-HIV občanom SR pred cestou do štátov vyžadujúcich toto vyšetrenie

Na zbere epidemiologických údajov participovali všetky RÚVZ v SR, v ktorých bol zaznamenaný výskyt HIV/AIDS. Údaje za SR spracoval odbor epidemiológie RÚVZ Bratislava hlavné mesto so sídlom v Bratislave.

V SR bolo vydaných okolo vydaných približne 50 medzinárodných certifikátov o výsledku vyšetrenia anti-HIV protilátok občanom SR pred cestou do štátov vyžadujúcich toto vyšetrenie. 

Aktivita č. 3
Názov: Sledovanie pohlavných ochorení

Sledovanie pohlavných ochorení vykonávali celoročne všetky RÚVZ v SR. V roku 2009 sa v SR vyskytlo 45 nových prípadov HIV, 4 prípady AIDS, 140 prípadov akútnej vírusovej hepatitídy typu B (sexuálny styk ako mechanizmus prenosu je udávaný pri 18 prípadoch), 102 prípadov chronickej vírusovej hepatitídy typu B, 14 prípadov akútnej vírusovej hepatitídy typu C (heterosexuálny styk udaný ako mechanizmus prenosu v 1 prípade), 325 prípadov chronickej vírusovej hepatitídy typu C, 88 prípadov anogenitálnych bradavíc (venerických), 168 gonokokových infekcií, 228 prípadov chlamýdiových infekcií, 302 prípadov syfilisu, 54 prípadov urogenitálnej trichomonózy, 45 prípadov infekcií genitálií a močovopohlavného systému vyvolaných herpetickým vírusom, 24 prípadov iných špecifikovaných prevažne pohlavne prenášaných ochorení a 5 prípadov nešpecifikovaných sexuálne prenášaných ochorení.

Aktivita č. 4
Názov: Nízkoprahové testovanie na HIV protilátky

Služby testovania na protilátky HIV/AIDS poskytované štátnymi inštitúciami v prevažnej väčšine ľudia pracujúci v sex-biznise nenavštevujú, pretože ich považujú za vysokoprahové (teda ťažko časovo dostupné a nevhodne umiestnené). Na nízkoprahovom testovaní participovalo občianske združenie Odyseus. Rok 2009 bol v znamení obmedzenia tejto služby, keďže rýchlotesty by mali vykonávať len ľudia so zdravotníckym vzdelaním (chýbajú financie na ich zaplatenie). 

Aktivita č. 5
Názov: Testovanie tehotných žien
NRC pre prevenciu HIV/AIDS vykonáva testovanie tehotných žien. Odbery na testovanie protilátok proti HIV vykonávajú gynekologické ambulancie. V roku 2009 nebola zaznamenaná pozitivita anti-HIV protilátok u tehotných žien.

4. 3.	Vyhodnotenie plnenia aktivít zameraných na liečbu a starostlivosť osôb 	s HIV/AIDS

Aktivity zamerané na liečbu a starostlivosť osôb a HIV plnili ambulancie pre dispenzarizáciu pacientov s infekciou HIV/AIDS v Bratislave, v Banskej Bystrici, v Košiciach a Martine, NRC pre prevenciu HIV/AIDS, Ministerstvo zdravotníctva SR a Ministerstvo spravodlivosti SR. 

Aktivita č. 1
Názov: Liečba ľudí žijúcich s HIV, ľudí žijúcich s AIDS vrátane sledovania matiek žijúcich s HIV a ich detí, monitorovanie liečby, sledovanie koinfekcií (napr. TBC, HBV, HCV).

V priebehu roku 2009 bolo v SR liečených antiretrovirotikami spolu 113 ľudí s HIV (liečba u novodispenzarizovaných pacientov i pokračujúca liečba z minulých rokov). Za celú históriu liečby HIV/AIDS v SR sa liečba začala u 142 ľudí s HIV. Ku koncu roka 2009 bolo v SR evidovaných 16 matiek s HIV (z toho dve cudzinky), ktoré porodili na Slovensku 17 detí. V dvoch prípadoch z 90 rokov nebola pri pôrode infekcia HIV matky známa.

Parameter „koinfekcia“ nie je zatiaľ v Európe oficiálne definovaný ani zaznamenávaný (i keď bol spolu s inými premennými ako napr. „vírusová záťaž“ v posledných dvoch rokoch kandidátom na novú povinne hlásenú premennú). V SR majú lekári, ktorí poskytujú liečbu dispenzarizovaným pacientom, k dispozícii tlačivo dotazníka „Hlásenie prípadu HIV pri vstupe do dispenzarizácie“, ktorým je od roku 2009 možné tento parameter hlásiť. V roku 2009 bolo v SR hlásených 6 koinfekcií HIV+VHC a dve koinfekcie HIV+VHB.

Tuberkulóza ako choroba indikujúca AIDS bola v celej histórii zaznamenaná 3x, a to v 90. rokoch minulého storočia. V posledných rokoch v SR nebola TBC hlásená ako indikatívna choroba a naopak nebola zistená u nových prípadov TBC HIV infekcia. 

Aktivita č. 2
Názov: Zvýšiť počet pacientov s monitorovaním liečby

V spolupráci s infekčnými klinikami sa NRC pre prevenciu HIV/AIDS podieľalo na monitorovaní terapie ľudí s HIV/AIDS a vykonalo sa 334 vyšetrení vírusovej záťaže pomocou RT-PCR, 45 vyšetrení rezistencie HIV na antiretrovírusové liečivá u ľudí s HIV a 49 vyšetrení polymorfizmu koreceptora HIV CCR5. V roku 2009 sa vykonalo u 19 pacientov vyšetrenie subtypu vírusu HIV pre epidemiologické účely.

Aktivita č. 3
Názov: Presadzovať zásadu dostupnosti a bezplatnosti liečby osôb s HIV/AIDS 

Všetkým ľuďom s HIV/AIDS, u ktorých je indikovaná liečba, je v SR táto liečba poskytnutá. Liečbu uhrádzajú zdravotné poisťovne. V SR bolo od roku 1986 zaznamenaných 5 prípadov tehotných žien s HIV. Ani jednej zo žien sa vďaka antiretrovírusovej terapii nenarodilo HIV pozitívne dieťa. Liečba HIV pozitívnych osôb je monitorovaná.

Aktivita č. 4
Názov: Postexpozičná profylaxia profesionálnej nákazy vírusom HIV, po znásilnení, po použití ihly, ktorú predtým použila osoba s HIV a po sexuálnom styku s osobou s HIV

Antiretrovirotiká sú dostupné v centrách pre dispenzarizáciu osôb s HIV/AIDS v Bratislave, Košiciach, Banskej Bystrici a od roku 2009 aj v Martine. Antiretrovirotiká na postexpozičnú profylaxiu sú k dispozícii aj na niektorých infekčných oddeleniach, napr. v Nitre, v Michalovciach.

Aktivita č. 5
Názov: Ochrana ľudských práv u ľudí s HIV/AIDS SR

Ľudia s HIV a s AIDS majú podľa platných právnych predpisov v SR rovnaké ľudské práva a slobody ako ostatné osoby, s tým, že sú informované ako postupovať, aby sa ich zdravotný stav nezhoršil a aby infekciu nešírili ďalej. Problémy sú iba v tom, že postavenie človeka s HIV/AIDS a lekárov rozhodujúcich o ich ošetrení nie je rovnocenné. V prípade odmietnutia ošetrenia lekárom sa pacienti súdne môžu domáhať svojich práv, ale vzhľadom na predsudky v našej spoločnosti sú ich právne nároky z obavy zverejnenia ich diagnózy nevymáhateľné. 

5.	Záver

Záverom je možné konštatovať, že v roku 2009 bola venovaná pozornosť základným cieľom národného programu, a tieto ciele boli splnené. V roku 2010 budú členovia národnej komisie riešiť viaceré problémy. Ide o možnosti pomoci osobám s HIV/AIDS najmä v oblasti poskytovania zdravotníckych služieb, ktoré sú im (podľa informácií od ľudí s HIV) v niektorých prípadoch odopierané. Cestou metodických listov bude potrebné pripraviť postupy na liečbu pacientov s HIV/AIDS. Je nevyhnutné vypracovať nové odborné usmernenie, zamerané na prevenciu HIV/AIDS v SR, nadviazať spoluprácu s ľuďmi s HIV/AIDS zo skupiny mužov, ktorí majú sex s mužmi, aby poskytli komisii svoje skúsenosti a zistiť možnosti v oblasti prevencie HIV/AIDS. Ďalšou úlohou bude spolupráca s právnikmi v príprave odborného usmernenia a v otázkach právnej pomoci osobám s HIV/AIDS.

SR patrí zatiaľ stále medzi krajiny s relatívne nízkym počtom ľudí s HIV/AIDS. Počet novodiagnostikovaných prípadov HIV nenarastá v SR tak dramaticky ako v iných krajinách. V súčasnosti nie je k dispozícii účinná očkovacia látka proti HIV a napriek pokroku v liečbe zostáva toto ochorenie stále nevyliečiteľné. Keďže má HIV presne definované cesty prenosu, je prevencia najdôležitejšou súčasťou boja proti šíreniu tejto infekcie.